Φρίντα

Το Φρίντα (αγγλικά: Frida) είναι αμερικανική βιογραφική ταινία παραγωγής 2002 σε σκηνοθεσία Τζούλι Τέιμορ. Η ταινία αφηγείται τη ζωή της Μεξικανής ζωγράφου Φρίντα Κάλο. Πρωταγωνιστούν η Σάλμα Χάγιεκ και ο Άλφρεντ Μολίνα.

Το σενάριο έγραψαν οι Κλάνσι Σίγκαλ, Νταϊάν Λέικ, Γκρέγκορι Νάβα και Άννα Τόμας και είναι βασισμένο στο βιβλίο "Frida: A Biography of Frida Kahlo" του Χέιντεν Χερέρα. Το Φρίντα ήταν υποψήφιο για 6 Όσκαρ, κερδίζοντας τα 2.

Πλοκή
Η ταινία ξεκινά με το σοβαρό ατύχημα που είχε η Φρίντα Κάλο στην ηλικία των 18 χρόνων όταν ένα αυτοκίνητο συγκρούστηκε με το λεωφορείο στο οποίο επέβαινε. Τα τραύματα που υπέστη η σπονδυλική της στήλη την ακολούθησαν σε όλη της ζωή. Ο πατέρας της για να τη βοηθήσει να αναρρώσει της έφερε έναν καμβά και έτσι άρχισε να ζωγραφίζει.

Βλέπουμε επίσης τη δύσκολη και πολυπαθή σχέση της με τον σύζυγό της Ντιέγκο Ριβέρα. Όταν ο Ντιέγκο της κάνει πρόταση γάμου, η Φρίντα του λέει ότι περιμένει να της είναι αφοσιωμένος αν όχι πιστός. Οι έπαινοι που της δίνει ο Ντιέγκο είναι ένας από τους λόγους που αποφασίζει να συνεχίσει να ζωγραφίζει. Καθ' όλη τη διάρκεια του γάμου τους, ο Ντιέγκο την απατά πολλές φορές με διαφορετικές γυναίκες ενώ η και η ίδια Φρίντα κάνει το ίδιο, άλλες φορές με άντρες και άλλες με γυναίκες.

Οι δυο τους ταξιδεύουν στη Νέα Υόρκη, ώστε ο Ντιέγκο να ζωγραφίσει την τοιχογραφία Man at the Crossroads στο Rockefeller Center. Ενώ βρίσκονται ακόμα στις Ηνωμένες Πολιτείες η Κάλο αποβάλλει και η μητέρα της πεθαίνει στο Μεξικό. Ο Ριβέρα αρνείναι να συμβιβάσει το κομμουνιστικό όραμα της δουλειάς του στις ανάγκες του Νέλσον Ροκεφέλερ και έτσι η τοιχογραφία καταστρέφεται. Το ζευγάρι επιστρέφει στο Μεξικό με το Ριβέρα τον πιο διστακτικό από τους δύο.

Η αδερφή της Φρίντα, Κριστίνα μετακομίζει μαζί με το ζευγάρι στο σπίτι τους σαν βοηθός του Ντιέγκο. Σύντομα, η Φρίντα θα ανακαλύψει ότι ο Ντιέγκο έχει δεσμό με την αδερφή της. Τον εγκαταλείπει και το ρίχνει στο ποτό. Το ζευγάρι θα ενωθεί ξανά όταν ο Ντιέγκο θα της ζητήσει να φιλοξενήσουν τον Λέων Τρότσκι που του έχει δοθεί πολιτικό άσυλο στο Μεξικό. Η Φρίντα και ο Τρότσκι θα κάνουν σχέση και θα κάνει τον παντρεμένο Τρότσκι να εγκαταλείψει το σπίτι του.

Η Φρίντα φεύγει για το Παρίσι όταν ο Ντιέγκο θα καταλάβει ότι τον απάτησε. Όταν επιστρέφει στο Μεξικό της ζητά διαζύγιο. Αργότερα, ο Τρότσκι δολοφονείται. Ο Ριβέρα θεωρείται προσωρινά ύποπτος και η Φρίντα βρίσκεται υπό κράτηση. Ο Ντιέγκο θα βοηθήσει να την αφήσουν.

Η Κάλο κόβει τα δάχτυλα των ποδιών της όταν αρχίζουν να παθαίνουν γάγγραινα. Ο Ντιέγκο της ζητάει να ξαναπαντρευτούν και εκείνη δέχεται. Η υγεία της χειροτερεύει και τελικά πεθαίνει αφού πρώτα γίνεται έκθεση των έργων της στο Μεξικό.

Ηθοποιοί και Χαρακτήρες
 Σάλμα Χάγιεκ στο ρόλο της Φρίντα Κάλο
 Άλφρεντ Μολίνα στο ρόλο του Ντιέγκο Ριβέρα
 Τζέφρεϊ Ρας στο ρόλο του Λέων Τρότσκι
 Μία Μαέστρο στο ρόλο της Κριστίνα Κάλο
 Άσλεϊ Τζαντ στο ρόλο της Τίνα Μοντότι
 Αντόνιο Μπαντέρας στο ρόλο του Ντέιβιντ Αλβάρο Σικείρος
 Ντιέγκο Λούνα στο ρόλο του Αλεχάντρο Γκονζάλεζ Αρίας
 Ρότζερ Ρις στο ρόλο του Γκιγιέρμο Κάλο
 Πατρίσια Ρέγιες Σπιντόλα στο ρόλο της  Ματίλτνε Κάλο
 Βαλέρια Γκολίνο στο ρόλο της Λούπε Μάριν
 Σάφρον Μπάροους στο ρόλο της Γκρέισι
 Έντουαρντ Νόρτον στο ρόλο του Νέλσον Ροκεφέλερ

Παραγωγή
Η πρώτη απόπειρα να γίνει ταινία η ζωή της Φρίντα Κάλο ξεκίνησε στα μέσα της δεκαετίας του '80 από τη Νάνσι Χάρντιν, πρώην επιμελήτρια βιβλίων και νυν executive producer. Όταν κυκλοφόρησε η βιογραφία της Κάλο από τον Χέιντεν Χερέρα, η Χάρντιν θέλησε να κάνει την ταινία ένα επικό love story προσελκύοντας το ενδιαφέρον ηθοποιών όπως της Μέριλ Στριπ και της Τζέσικα Λανγκ αλλά την απόρριψη των κινηματογραφικών στούντιο. Καθώς τα έργα της Κάλο αποκτούσαν όλο και περισσότερο ενδιαφέρον η Μαντόνα και ο Ρόμπερτ Ντε Νίρο εξέφρασαν ενδιαφέρον να παίξουν σε ταινία με θέμα τη Φρίντα Κάλο.

Την άνοιξη του 1991, ο σκηνοθέτης Λούις Βαλντέζ άρχισε την παραγωγή για λογαριασμό της New Line, με την Λόρα Σαν Τζιάκομο στον πρωταγωνιστικό ρόλο. Υπήρχε όμως διαφωνία για τη Σαν Τζιάκομο καθώς δεν είχε ισπανικές ρίζες και η New Line άφησε το πρότζεκτ που είχε τον τίτλο "Φρίντα και Ντιέγκο".

Η Σάλμα Χάγιεκ, σχεδόν άγνωστη τότε στην Αμερική, επικοινώνησε με τον Βαλντέζ και του έστειλε να δοκιμαστικό, αλλά της είπε ότι ήταν πολύ νέα για το ρόλο. Το 1993 ο Βαλντέζ είχε αλλάξει τον τίτλο σε "The Two Fridas" με τις Σαν Τζιάκομο και Οφέλια Μεντίνα να πρωταγωνιστούν. Ο ρόλος του Ντιέγκο Ριβέρα δόθηκε στον Ραούλ Τζούλια, αλλά ο μετέπειτα θάνατός του καθυστέρησε την παραγωγή. Εν τω μεταξύ η Χάρντιν πρότεινε το πρότζεκτ μαζί με την παραγωγό Λιζ Σπιντ στο τηλεοπτικό κανάλι HBO με την ελπίδα ο Μπράιαν Γκίμπσον να το σκηνοθετήσει. Μετά από δυσκολίες που αντιμετώπισαν στο κάστινγκ, και μετά από τέσσερα χρόνια προσπάθειας υλοποίησης του πρότζεκτ, απευθύνθηκαν στην εταιρία Trimark. Η Χάγιεκ που ακόμα ενδιαφερόταν για το ρόλο, τον δέχεται. Το πρότζεκτ για μία ακόμη φορά μένει στην άκρη όταν ο παραγωγός που είχε αναλάβει έφυγε από την Trimark. Η Χάγιεκ τότε πήγε το πρότζεκτ στη Miramax και η εταιρία το αγόρασε από την Trimark. Τον Αύγουστο το 2000 ανακοινώνεται ότι η Τζένιφερ Λόπεζ αναλαμβάνει το ρόλο στην ταινία του Βαλντέζ. Τελικά όμως η Χάγιεκ με τη Miramax ήταν αυτοί που ξεκίνησαν την παραγωγή της ταινίας, που έφερνε τον τίτλο "Φρίντα".

Κριτικές
Η ταινία έλαβε κυρίως θετικές κριτικές από τον ελληνικό και διεθνή τύπο:
 "Η «Φρίντα» της Τζούλι Τέιμορ είναι μια αρκετά καλή ταινία που σέβεται την πραγματική ζωή της ζωγράφου... Θα σας αφήσει καλές εντυπώσεις και θα περάσετε ευχάριστα." Ριζοσπάστης
 "Ζωή σαν καμβάς που ζωντανεύει για τη Μεξικανή ζωγράφο Φρίντα Κάλο. Το πάθος, η τέχνη, η σχέση της με τον Ντιέγκο Ριβέρα και μια ερμηνεία ζωής από τη Χάγιεκ." Ο Κόσμο τους DVD
 "Για άλλη μια φορά η δημιουργός της φοβερής μεταφοράς του Βασιλιά των Λιονταριών στο Broadway, παράστασης που άφησε εποχή, στερείται της κινηματογραφικής ματιάς που θα ενοποιήσει τις αδιαμφισβήτητες καλλιτεχνικές της αρετές." Cine.gr
 "Η σκηνοθέτης Julie Taymor ανέλαβε, μετά την εξαιρετική δουλειά της στο Titus, να μεταφέρει την ιδιαίτερη προσωπικότητα της Kahlo. Το καταφέρνει μοναδικά, ξεφεύγοντας σε κάποια σημεία από τη ρεαλιστική απεικόνιση της πραγματικότητας." CinemaNews.gr
 "Μια γυναίκα που βίωσε τη ζωή της μέσα από τον σωματικό πόνο, το πάθος για τη ζωγραφική, την κοινωνική επανάσταση και τον έρωτα, να περιφέρεται από σκηνικό σε σκηνικό ως καρικατούρα μιας πολύχρωμης, αλλά απελπιστικά συμβατικής χολιγουντιανής βιογραφίας." Καθημερινή
 "Η σκηνοθέτης ψεκάζει την ταινία με μικρά, σπινθηροβόλα, θεατρικά κομμάτια που εξυπηρετούν την αφοσίωσή της στη συρραφή, το κουκλοθέατρο, το σουρεαλισμό και το διαπολιτισμικό θέαμα." Entertainemnt Weekly
 "Ένα ολοζώντανο πορτραίτο που αποφεύγει τον εντυπωσιασμό αν και καταφεύγει σε πειραματικές οπτικές τεχνοτροπίες." Empire

Box οffice
Με προϋπολογισμό 12.000.000 δολάρια, το Φρίντα έκανε άνοιγμα τριημέρου στη 10η θέση με 2,3 εκατομμύρια δολάρια. Συνολικά απέφερε 25,8 εκατομμύρια δολάρια στο αμερικανικό box office και 30,4 εκατομμύρια δολάρια στον υπόλοιπο κόσμο. Παγκοσμίως απέφερε 56,2 εκατομμύρια δολάρια.

Βραβεία & Υποψηφιότητες
ΟργάνωσηΚατηγορίαΥποψήφιοςΑποτέλεσμαΠαραπομπήΌσκαρ  Α' Γυναικείου Ρόλου  Σάλμα Χάγιεκ   υποψηφιότητα  Μουσική  Έλιοτ Γκολντένθαλ  νίκη  Τραγούδι <small>(Burn it Blue)  Καετάνο Βελόσο & Λίλα Ντάουνς  υποψηφιότητα Καλλιτεχνική Διεύθυνση  Φελίπε Φερνάντεζ ντελ Πάσο & Χάνια Ρομπλέδο  υποψηφιότητα Κοστούμια  Τζούλι Γουέις   υποψηφιότητα Μακιγιάζ Τζον Ε. Τζάκσον & Μπεατρίς Ντε Άλμπα  νίκηΧρυσές Σφαίρες  Α' Γυναικείου Ρόλου - Δράμα  Σάλμα Χάγιεκ   υποψηφιότητα  Μουσική  Έλιοτ Γκολντένθαλ  νίκη Screen Actors Guild Awards  Καλύτερη Γυναικεία Ερμηνεία σε Πρωταγωνιστικό Ρόλο  Σάλμα Χάγιεκ  υποψηφιότητα  Καλύτερη Ανδρική Ερμηνεία σε Δευτεραγωνιστικό Ρόλο  Άλφρεντ Μολίνα   υποψηφιότητα  BAFTA  Α' Γυναικείου Ρόλου  Σάλμα Χάγιεκ  υποψηφιότητα  Β' Ανδρικού Ρόλου Άλφρεντ Μολίνα υποψηφιότητα   Σχεδιασμός Κοστουμιών   Τζούλι Γουέις υποψηφιότητα   Μακιγιάζ & Κομμώσεις  Τζούντι Τσιν, Τζον Ε. Τζάκσον, Μπεατρίς Ντε Άλμπα & Ρετζίνα Ρέγιες  νίκη  

Δείτε επίσης
 Φρίντα Κάλο

Παραπομπές

Εξωτερικοί σύνδεσμοι



Κατηγορία:Αμερικανικές ταινίες της δεκαετίας 2000
Κατηγορία:Ταινίες του 2002
Κατηγορία:Ταινίες παραγωγής Miramax Films
Κατηγορία:Ταινίες που κέρδισαν Όσκαρ Καλύτερου Μακιγιάζ και Κομμώσεων
Κατηγορία:Ταινίες που κέρδισαν Όσκαρ Καλύτερης Πρωτότυπης Μουσικής
Κατηγορία:Αμερικανικές δραματικές ταινίες
Κατηγορία:Αμερικανικές βιογραφικές ταινίες
Κατηγορία:Ταινίες βασισμένες σε βιογραφίες
Κατηγορία:Ταινίες γυρισμένες στο Μεξικό
Κατηγορία:Ταινίες με θέμα την αναπηρία